CELEX: 62011TN0534
Language: sk
Date: 2011-10-10 00:00:00
Title: Vec T-534/11: Žaloba podaná 10. októbra 2011 — Schenker/Komisia

3.12.2011   
            
            
               SK
            
            
               Úradný vestník Európskej únie
            
            
               C 355/26
            
         Žaloba podaná 10. októbra 2011 — Schenker/Komisia
   (Vec T-534/11)
   2011/C 355/47
   Jazyk konania: nemčina
   
      Účastníci konania
   
   
      Žalobkyňa: Schenker AG (Essen, Nemecko) (v zastúpení: C. von Hammerstein, B. Beckmann a C. Munding, advokáti)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil napadnuté rozhodnutie žalovanej z 3. augusta 2011 (SG.B/MKu/psi-Ares [2011]),
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyňa v zásade uvádza štyri žalobné dôvody.
   
               1.
            
            
               Prvý žalobný dôvod založený na chýbajúcom konkrétnom a individuálnom preskúmaní dokumentov
               Po prvé, Komisia nevykonala konkrétne a individuálne preskúmanie dokumentov uvedených v žiadosti o prístup k dokumentom. Podľa názoru žalobkyne Komisia nebola oprávnená opierať sa o všeobecnú domnienku existencie dôvodov odmietnutia. V tejto súvislosti nezohľadnila zásady týkajúce sa prístupu k dokumentom vypracované judikatúrou a význam základného práva na prístup k dokumentom podľa článku 42 Charty základných práv Európskej únie.
            
         
               2.
            
            
               Druhý žalobný dôvod založený na zjavne nesprávnom uplatnení ustanovení o výnimkách nariadenia (ES) č. 1049/2001 (1)
               
               Po druhé, Komisia zjavne nesprávne uplatnila ustanovenia o výnimkách nariadenia č. 1049/2001. Príliš extenzívnym uplatnením výnimiek Komisia nezohľadnila zásady týkajúce sa prístupu k dokumentom vypracované judikatúrou a význam základného práva na prístup k dokumentom podľa článku 42 Charty základných práv Európskej únie. Žalobkyni musí byť s ohľadom na základné práva ako aj zásady transparentnosti a právneho štátu poskytnutý čo možno najširší prístup k dokumentom.
            
         
               3.
            
            
               Tretí žalobný dôvod založený na porušení zásady proporcionality
               Po tretie, Komisia porušila zásadu proporcionality tým, že výnimky, ktoré si neoprávnene osvojila, nevyvážila alebo v každom prípade nesprávne vyvážila s verejným záujmom na sprístupnení vyžiadaných dokumentov. Komisia teda nezohľadnila skutočnosť, že verejný záujem na sprístupnení dokumentov výrazne prevažuje nad prípadnými záujmami na ich utajení.
            
         
               4.
            
            
               Štvrtý žalobný dôvod založený na porušení článku 42 Charty základných práv Európskej únie
               Po štvrté, Komisia nezohľadnila to, že žalobkyňa mala v každom prípade — podľa článku 42 Charty základných práv Európskej únie — nárok na prinajmenšom čiastočný prístup k vyžiadaným dokumentom. Tým, že Komisia paušálne a v celom rozsahu odoprela prístup k dokumentom, odňala praktický účinok chránenému nároku na prístup k dokumentom ako základnému právu ako aj nariadeniu č. 1049/2011.
            
         
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie.